ଭୁବନେଶ୍ୱର, ଫେବ୍ରୁଆରୀ ୨୦ (ଲୋକାଲ ୱାୟାର): ବେଆଇନ ମଦ୍ୟପାନ ଓ ଡ୍ରଗ୍ସ ସେବନରେ ତରୁଣମାନଙ୍କ ସଂପୃକ୍ତି ଯୋଗୁଁ କମିଶନରେଟ ପୁଲିସ ଅସାମାଜିକ କାର୍ଯ୍ୟକଳାପରେ ଲିପ୍ତ ୧୮ ବର୍ଷରୁ ଅଧିକ ଅପରାଧୀଙ୍କୁ ତଡ଼ିପାର କରିବାକୁ ପ୍ରସ୍ତୁତି ଆରମ୍ଭ କରିଛି ।
ନିକଟରେ ଦୁଇ ନମ୍ବର ମାର୍କେଟରେ ହୋଇଥିବା ଭଙ୍ଗାରୁଜା ଓ ପୋଷ୍ଟାଲ କଲୋନୀରେ ଜଣେ ଯୁବକଙ୍କୁ ହୋଇଥିବା ମରଣାନ୍ତକ ଆକ୍ରମଣରେ ବହୁ ସଂଖ୍ୟକ ତରୁଣ ଜଡ଼ିତ ଥିବା ପରିପ୍ରେକ୍ଷୀରେ ଏହି ନିଷ୍ପତ୍ତି ନିଆଯାଇଛି ।
ମାର୍କେଟ ବିଲଡିଂ ଘଟଣାରେ ୩୪ ଅଭିଯୁକ୍ତଙ୍କ ମଧ୍ୟରୁ ୧୯ ଜଣଙ୍କ ବୟସ ୧୮ରୁ କମ୍ ଥିଲା । ଓଡ଼ିଶା ସହରାଞ୍ଚଳ ପୁଲିସ ନିୟମ ଅନୁସାରେ ୪ ଜଣଙ୍କୁ ତଡିପାର ପ୍ରକ୍ରିୟାରେ ଭୁବନେଶ୍ୱର ବାହାରକୁ ପଠାଇ ଦିଆଯାଇଛି ।
ଯେଉଁଥିରେ ୧୫୦ ଚୋରା ଡ୍ରଗ୍ସ ବେପାରୀ ଗିରଫ ହୋଇ ସାରିଥିବା ବେଳେ ୧୫ ଜଣଙ୍କୁ ଜାତୀୟ ନିରାପତ୍ତା ଆଇନ ବଳରେ ଅଟକ ରଖାଯାଇଛି ।
୧୭ରୁ ୨୦ ବୟସ ବର୍ଗର ପିଲାମାନେ ଦେଖା ଯାଉଥିବା ବିଭିନ୍ନ ଖଟି ଓ ଆଡ୍ଡା ଉପରେ ଚଢ଼ାଉ କରିବା ପାଇଁ ଏକ ୧୫ ଦିନିଆ ସ୍ୱତନ୍ତ୍ର ଅଭିଯାନ ଆରମ୍ଭ ହେବ ।
ଏପରି କାମରେ ଲିପ୍ତ ରହୁଥିବା ପିଲାମାନଙ୍କୁ ସହର କିମ୍ବା ନିର୍ଦ୍ଦିଷ୍ଟ ସ୍ଥାନରୁ ତଡିପାର କରିବାକୁ କାରଣଦର୍ଶାଅ ନୋଟିସ ଦିଆଯିବ ।
ନିକଟରେ ହୋଇଥିବା ଏକ ବୈଠକରେ ପୁଲିସ କମିଶନର ସୁଧାଂଶୁ ଷଡ଼ଙ୍ଗୀ ଭୁବନେଶ୍ୱର ଡିସିପି ଓ ଆଇଆଇସିମାନଙ୍କୁ ଯୁବ ବର୍ଗଙ୍କୁ କେନ୍ଦ୍ର କରି ନିବାରଣ ଓ ପ୍ରବର୍ତ୍ତନ ଆରମ୍ଭ କରିବାକୁ ପରାମର୍ଶ ଦେଇଛନ୍ତି ।
ସମନ ବେଳେ ଯୁବକମାନଙ୍କ ଅଭିଭାବକଙ୍କୁ ସାମିଲ କରିବାକୁ ପୁଲିସର ଯୋଜନା ରହିଛି ଓ ଅଧିକାରୀମାନଙ୍କୁ ଏହା ସୁନିଶ୍ଚିତ କରିବାକୁ କୁହାଯାଇଛି । ପୁଲିସର ଆଶା ରହିଛି ଯେ, ଖଟିରେ ବସି ବେଆଇନ ମଦ୍ୟପାନ, ଡ୍ରଗ୍ସ ସେବନ, ମହିଳା ଅଶ୍ଳୀଳ ଇଙ୍ଗିତ ପ୍ରଦର୍ଶନ କରୁଥିବା କିଶୋର ଓ ଯୁବକମାନଙ୍କ ଅଭିଭାବକମାନେ ଏହି କାର୍ଯ୍ୟକ୍ରମରେ ସାମିଲ ହେଲେ ସେମାନେ ସାବାଡ ହେବେ ।
ମହିଳା, ଝିଅ ଓ ସାଧାରଣ ନାଗରିକଙ୍କ ଯିବା ଆସିବା ସ୍ୱାଧୀନତାରେ ବାଧକ ସାଜୁଥିବା ବ୍ୟକ୍ତିଙ୍କୁ ପ୍ରଶ୍ରୟ ଦିଆଯିବ ନାହିଁ ବୋଲି ଜଣେ ବରିଷ୍ଠ ଅଧିକାରୀ କହିଛନ୍ତି ।
ଡିସିପି, ଭୁବନେଶ୍ୱର ଓ ଆଇଆଇସିମାନଙ୍କୁ ଅସାମାଜିକ କାର୍ଯ୍ୟକଳାପ ତଥା ଅଶୋଭନୀୟ ଆଚରଣ ପ୍ରଦର୍ଶନ କରୁଥିବା ବ୍ୟକ୍ତିଙ୍କ ପ୍ରତି ଜିରୋ-ଟଲେରାନ୍ସ ପ୍ରଦର୍ଶନ କରିବାକୁ କୁହାଯାଇଛି ।
